ฝังยาคุมกำเนิด ประจำเดือนมาเกือบเดือนเเล้วค่ะ แต่มาไม่เยอะน่ะค่ะ ไม่มีอาการปวดท้อง มันปิดปกติป่าวค่ะ แต่ยังไห้นมลูกอยู่น่ะค่ะ ลูก1ขวบ8เดือนค่ะ อยากทราบว่า ควรต้องทำไงบ้างค่ะ ขอคำแนะนำหน่อยค่ะ
สวัสดีค่ะ ผลข้างเคียงของยาฝังคุมกำเนิดนั้น ประมาณ 1 ใน 5 ราย จะไม่มีประจำเดือนมา อีกประมาณ 1 ใน 5 ราย จะมีเลือดประจำเดือนมาบ่อย มาปริมาณมาก หรือเลือดออกติดต่อกันนาน แต่ประมาณครึ่งหนึ่ง เลือดจะค่อยๆ มาห่างขึ้นหลังจาก 3 เดือนไปแล้วและที่พบได้บ่อยคือประมาณ 3 ใน 5 ราย จะมีประจำเดือนมาแบบกะปริดกะปรอย โดยจะมีปริมาณน้อยๆ ซึ่งอาการก็มักจะดีขึ้น หลังฝังไปซักระยะ แต่อาจนานเป็นปีได้ดังนั้น การที่มีเลือดออกมานานเกือบเดือน ก็น่าจะเป็นผลข้างเคียงของยาฝังคุมกำเนิดได้ หากเลือดที่ออกมีปริมาณไม่มาก ไม่ได้ออกติดต่อกันทุกวัน และมีแนวโน้มลดลง ก็ยังไม่จำเป็นต้องทำอะไร สามาถสังเกตอาการไปก่อนได้ แต่หากเลือดที่ออก มีปริมาณมาก ออกติดต่อกันทุกวัน และไม่แนวโน้มที่จะลดลง อาจส่งผลทำให้เกิดภาวะโลหิตจางได้ ในกรณีนี้ ควรไปพบสูติ-นรีแพทย์ เพื่อพิจารณารับยาฮอร์โมนเสริม ซึ่งแพทย์มักจะจ่ายยาเม็ดคุมกำเนิดชนิดฮอร์โมนรวมให้ทานควบคู่ไปด้วยประมาณ 1-2 เดือน แล้วประเมินอาการอีกครั้ง หรืออาจให้ทานยาหยุดการไหลของเลือดก็ได้ เช่น tranexamic acid (กรดทรานเอกซามิก) เป็นต้น หรือหากนอกจากมีเลือดออกแล้ว ยังมีตกขาวที่ผิดปกติร่วม ก็อาจเกิดจากมีมดลูกอักเสบ เป็นต้น